*****

ΚΑΝΟΝΙΣΜΟΣ (ΕΟΚ) αριθ. 1760/84 ΤΗΣ ΕΠΙΤΡΟΠΗΣ

της 22ας Ιουνίου 1984

για την τροποποίηση του κανονισμού (ΕΟΚ) αριθ. 2670/81 περί θεσπίσεως των λεπτομερειών εφαρμογής για την εκτός ποσοστώσεως παραγωγή στον τομέα της ζάχαρης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 606/82 (2), και ιδίως το άρθρο 26 παράγραφος 3,

Εκτιμώντας:

ότι το άρθρο 26 παράγραφος 1 του κανονισμού (ΕΟΚ) αριθ. 1785/81 προβλέπει ότι η ζάχαρη που έχει παραχθεί εκτός ποσοστώσεων πρέπει να εξάγεται σε φυσική κατάσταση· ότι μέχρι τώρα η ζάχαρη αυτή εξαγόταν υπό μορφή λευκής ζάχαρης ή ακατέργαστης ζάχαρης· ότι από ορισμένο καιρό αναπτύσσεται όλο και περισσότερο η παραγωγή σιροπιών που λαμβάνονται πριν από τη ζάχαρη σε στερεά κατάσταση και τα οποία τίθενται σε εμπορία σε αυτή την κατάσταση· ότι τα σιρόπια αυτά χρειάστηκε να περάσουν από το στάδιο της κρυσταλλοποίησης προκειμένου να μπορέσουν να εξαχθούν σαν ζάχαρη Γ· ότι κάτω από αυτές τις συνθήκες είναι σκόπιμο να προσαρμοσθούν, όσον αφορά την εξαγωγή των εν λόγω σιροπιών που έχουν παραχθεί εκτός των ποσοστώσεων Α και Β, οι αντίστοιχες διατάξεις του κανονισμού (ΕΟΚ) αριθ. 2670/81 (3)· ότι είναι σκόπιμο, για να προσδιορισθούν οι ποσότητες ζάχαρης που έχουν εξαχθεί υπό τη μορφή αυτών των σιροπιών, να γίνει αναφορά στις διατάξεις του κανονισμού (ΕΟΚ) αριθ. 1443/82 της Επιτροπής της 8ης Ιουνίου 1982 περί θεσπίσεως των λεπτομερειών εφαρμογής του καθεστώτος ποσοστώσεων στον τομέα της ζάχαρης (4), όπως τροποποιήθηκε από τον κανονισμό (ΕΟΚ) αριθ. 434/84 (5) ·

ότι ο κανονισμός (ΕΟΚ) αριθ. 1443/82 προβλέπει, όσον αφορά την παραγωγή σιροπιών Α κα Β , τη δυνατότητα εφαρμογής δύο μεθόδων για τον καθορισμό σε περιεκτικότητα της εξαγώγιμης ζάχαρης· ότι για τα σιρόπια Γ προβλέπεται μία μόνο μέθοδος για το σκοπό αυτό· ότι, για να αποφευχθούν διοικητικές δυσχέρειες, πρέπει να αποκλεισθεί η δυνατότητα να γίνεται υποκατάσταση κατά την εξαγωγή από παρόμοια σιρόπια που έχουν παραχθεί από άλλη επιχείρηση παραγωγής ζάχαρης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2670/81 τροποποιείται ως εξής:

1. Στο άρθρο 1, η παράγραφος 1 δεύτερο εδάφιο πρώτη περίπτωση αντικαθίσταται από το ακόλουθο κείμενο:

«- ως λευκή ή ακατέργαστη ζάχαρη μη μετουσιωμένη ή ως σιρόπια που λαμβάνονται πριν από τη ζάχαρη σε στερεά κατάσταση και υπάγονται στη διάκριση 17.02 Δ ΙΙ του Κοινού Δασμολογίου ή ως ισογλυκόζη σε φυσική κατάσταση,»

2. Στο άρθρο 1 παράγραφος 1 προστίθεται το ακόλουθο κείμενο ως τέταρτο εδάφιο:

«Οι ποσότητες ζάχαρης που εξάγονται υπό μορφή σιροπιών που αναφέρονται στο δεύτερο εδάφιο πρώτη περίπτωση πρέπει να ορίζονται ανάλογα με την περιεκτικότητά τους σε εξαγώγιμη ζάχαρη, που διαπιστώνεται σύμφωνα με τις διατάξεις του άρθρου 1 παράγραφος 5 δεύτερο εδάφιο του κανονισμού (ΕΟΚ) αριθ. 1443/82 (1).

(1) ΕΕ αριθ. L 158 της 9. 6. 1982, σ. 17.»

3. Το άρθρο 2 παράγραφος 2 δεύτερο εδάφιο, αντικαθίσταται από το ακόλουθο κείμενο:

«Εντούτοις, ο βιομήχανος αυτός μπορεί, κατά την εξαγωγή, να υποκαταστήσει τη ζάχαρη Γ με άλλη λευκή ή ακατέργαστη ζάχαρη σε φυσική κατάσταση που υπάγεται στη διάκριση 17.01 του Κοινού Δασμολογίου, ή να υποκαταστήσει την ισογλυκόζη Γ με άλλη ισογλυκόζη, που παράγονται από άλλο βιομήχανο ο οποίος είναι εγκατεστημένος στο έδαφος του ιδίου κράτους μέλους. Στην περίπτωση αυτή, ο βιομήχανος που πραγματοποιεί την υποκατάσταση πρέπει να καταβάλει, όταν πρόκειται για ζάχαρη, ποσό 1,25 ECU ανά 100 χιλιόγραμμα λευκής ζάχαρης, και όταν πρόκειται για ισογλυκόζη, ποσό 1,25 ECU ανά 100 χιλιόγραμμα ξηράς ύλης.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιουνίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 177 της 1. 7. 1981, σ. 4.

(2) ΕΕ αριθ. L 74 της 18. 3. 1982, σ. 1.

(3) ΕΕ αριθ. L 262 της 16. 9. 1981, σ. 14.

(4) ΕΕ αριθ. L 158 της 9. 6. 1982, σ. 17.

(5) ΕΕ αριθ. L 51 της 22. 2. 1984, σ. 13.